Source: https://pare.ee/tooandjate-uhisus/millest-alustada/
Timestamp: 2020-08-10 06:04:00+00:00
Document Index: 3456347

Matched Legal Cases: ['§ 5', '§ 12', '§ 2', '§ 11', '§ 57', '§ 101']

Millest alustada - PARE
Oled otsustanud, et vajad oma organisatsioonis abikäsi ning üheks võimaluseks on vähenenud töövõimega inimeste kaasamine. Aga ei tea päris täpselt kuidas ja millest alustada. Siia on koondanud info, millega võiksid enne värbamist end kurssi viia. Nii säästad aega internetis surfamise arvelt.
Mõisted - vähenenud töövõime, erivajadus, puue
Vähenenud töövõimega inimesel on tema terviseseisundit ja sellest tulenevaid tegutsemise ja osalemise piiranguid, nende prognoosi ja eeldatavat kestust arvestades töötamine osaliselt takistatud (osaline töövõime) või ta ei ole võimeline töötama (puuduv töövõime). Vt. ka töövõimetoetuse seadus § 5 lg 3.
Mõiste toetatud töö tähendab, et töötamine toimub toetatud vormis avatud tööturul. Kaitstud tööd tehakse kaitstud tööturul (suur juhendamisvajadus, töökoht tavaliselt puuetega inimeste töö- või päevakeskuses, töötamise kulud võivad olla suuremad kui tööst tekkiv tulu).
Vähenenud töövõimega inimesed ei ole heterogeenne grupp. Ei tohi vaadata kogu sihtgruppi kui inimesi, kes suudavad teha ainult lihtsat füüsilist tööd. Samas ei tohi vaadata kogu sihtgruppi kui inimesi, kel on nähtav puue. Üsna suur osa inimestest, keda reform puudutab, ei vaja töökohal füüsilisi kohandusi, vaid paindlikke töövorme, nt tööaja korraldust ja/või vajab teistega sama töö tegemiseks oluliselt rohkem aega.
Eesti Vabariigi põhiseadus § 12 Kõik inimesed on võrdsed ning kedagi ei tohi diskrimineerida.
Võrdse kohtlemise seadus § 2 lg 2 Töötaja töölevalimisel ei tohi diskrimineerida muuhulgas puude alusel. § 11 alusel ei peeta diskirmineerimiseks puudest tuleneva erivajadusele vastava töökeskkonna loomist. Seadus näeb ette, et töötaja võtab kasutusele meetmed, mis võimaldavad puudega inimesel tööhõives osaleda, kui sellised meetmed ei põhjusta ebaproportsionaalselt suuri kulutusi.
Töölepingu seadus § 57 Vähenenud töövõimega inimesel on õigus saada puhkust 35 kalendripäeva. NB! Lisapäevad hüvitatakse tööandjale riigieelarvest.
Töötervishoiu ja tööohutuse seadus § 101 Tööandjal on kohustus kohandada vähenenud töövõimega inimesele töökoht nii, et need vastavad tema vaimsetele ja kehalistele võimetele. NB! Töökoha kohandamisel pakub abi Eesti Töötukassa.
Sotsiaalmaksuseadus Vähenenud töövõimega inimesele kohandub sotsiaalmaksusoodustus.
Millist abi võib tööandja töötukassast veel saada?
– Abi tööle kandideerijaga suhtlemisel
Kui tööle kandideeriv inimene vajab puude või pikaajalise tervisehäire tõttu teiega suhtlemisel abi (näiteks suhtleb viipekeeles, mida te ei valda), abistab teda töötukassa juhtumikorraldaja.
– Töötajale töötamiseks vajaliku abivahendi tasuta kasutamine
Kui töötaja vajab puude või vähenenud töövõime tõttu tööülesannete täitmiseks abivahendit, annab töötukassa selle talle töösuhte ajaks tasuta kasutada, kõige rohkem kolmeks aastaks järjest. Vajaduse korral saab abivahendi kasutamise aega pikendada.
– Tugiisiku töö eest tasumine
Kui töötaja vajab tööle asudes, töökollektiivi sisse elades, tööülesannete mõistmisel või omandamisel tavalisest rohkem abi ja juhendamist, saate selleks taotleda töötukassalt tugiisikuga töötamise teenust. Tugiisik ei täida tööülesandeid töötaja eest.
Tähtajatu töö- või teenistussuhte korral saab tugiisikuga töötamise teenust kasutada kuni 1000 tunni vältel ühe aasta jooksul. Lühema kui 12-kuulise töölepingu puhul vähendatakse teenusetundide suurimat võimalikku arvu järgmist valemit kasutades: 1000/12 × tähtajalise lepingu kestus kuudes. Tugiisikuks võib olla kolleeg või sobiv inimene väljastpoolt töökohta. Töötukassa maksab tugiisikuga töötamise teenuse osutajale tasu (praegu 2,56 eurot tunnis).
Riiklikud soodustused
Tööandjale, kes võtab tööle töövõimetuspensioni saava inimese, on ette nähtud riiklikud soodustused.
– Riik maksab töötaja eest sotsiaalmaksu riigieelarves kehtestatud kuumääralt.
– Töötajale on ette nähtud seitse lisapuhkepäeva, mis hüvitatakse tööandjale riigieelarvest.
– Kui töötajal ei ole võimalik kasutada tööle jõudmiseks ühistransporti või see põhjustab tema liikumis- ja töövõime olulist vähenemist, võib tööandja ilma erisoodustusmaksu tasumata
* hüvitada talle transpordikulud maksuvabalt,
* korraldada tema kodu ja töökoha vahelise transpordi.
– Vähemalt 40% töövõimetusega või määratud puude raskusastmega töötajale võib tööandja anda abivahendeid tulumaksuvabalt.
– Riiklikku pensioni saava töötaja puhul peab tööandja tasuma sotsiaalmaksu üksnes töötajale makstud tegeliku tasu pealt.
– Töötaja tööõnnetuse või kutsehaiguse tagajärjel saadud tervisekahjustuse ravikulud on tööandjale tulumaksuvabad.
Erivajadustega inimeste liidud
Erivajadustega inimeste liitutel on võrgustik ja kogemus vastava erivajadusega inimeste kaasamisel.
Vaimupuudega Inimeste Tugiliit
Eesti Pimekurtide Liit
NB! Nimekiri ei ole lõplik. Kui on huvi konkreetse erivajaduse kohta, soovitame uurida Eesti Puuetega Inimeste Kojast.